kardosdrur/scandi-wiki huggingface dataset:
Kirkehuse (Thise)

Kirkehuse på Thise Kirkebakke i Tise Sogn er gamle, selvbyggede huse, hvor fattige folk boede. 
Folk havde arbejde rundt omkring i sognet og nabosogne som arbejdsmænd, daglejere og medhjælpere på gårde. Navnet Kirkehuse er ikke brugt meget mere. Husene lå på "fællesjord", ejet af alle i sognet. Sognebørnene har ved underskrift afgivet retten til jorderne, som i dag er privatejede og matrikulerede.

Lokaliteter i Brønderslev Kommune
Peter Lund Koefoed

Peter Lund Koefoed (født 8. april 1862, død 16. juni 1946) var en dansk gårdejer, senere rentier og politiker.

Koefoed var søn af købmand H.C. Koefoed og hustru f. Lund. Han var næstformand i Bornholms landøkonomiske Forening, formand for Svineavlscentrenes 3. distriktsudvalg og for De Bornholmske Jernbaneselskaber, vurderingsmand for Bornholms østre Skyldkreds fra 1903, medlem af bestyrelserne for sparekassen i Aakirkeby og Bornholms Plejehjemsforening samt formand for Bornholms Brandforsikringsselskab. Han var Landstingsmand for Bornholm (fra Venstrereformpartiet) fra 1906 til 1914.

Han var gift med Sophie Louise f. Koefoed, f. 7. september på Langemyregaard, Åker Sogn.

Kilder 
 Kraks Blå Bog 1910 (side 541) og 1929

Personer fra Bornholm
Landstingsmedlemmer i 1900'erne
Landstingsmedlemmer i 1910'erne
Landstingsmedlemmer fra Venstre
Landmænd fra Danmark
Personer i Kraks Blå Bog (afdøde)
Hans Madsen Kofoed

Hans Madsen Kofoed (11. april 1844 på Brandsgaard ved Nexø – 26. juni 1919) var en dansk politiker.

Han var søn af gårdejer Jens Peter Kofoed. Han gik på Rønne højere Realskole fra 1856-62, kom 1863 på Næsgaard Landbrugsskole og derefter i 1866-70 på Landbohøjskolen i København hvor han uddannede sig til landinspektør. Han drog så med sin bestalling tilbage til Bornholm og kom efter få års forløb ind i offentlig virksomhed, blev sognerådsmedlem og fra 1874-77 sognerådsformand i Bodilsker Sogn, flyttede til Rønne og blev der medlem af byrådet; først fra 1882-88 og derefter igen fra 1894 til 1900. 1894-1909 var han formand for Bornholms Brandforsikringsselskab for rørlig Ejendom og 1896-1907 repræsentant for Bornholm i Husmandskreditforeningen for Østifterne, i Østifternes Kreditforening fra 1907. Fra 1893-98 var han revisor i Bornholms Andelssvineslagteri og fra 1902 var han medlem af bestyrelsen for De Bornholmske Jernbaner. Endelig blev det ham, der blev udset til at erobre den bornholmske Landstingskreds fra Højres mand M.P. Jensen ved valget i 1898, og det lykkedes. Han sad i Landstinget til 1906.

Kilder 
 Ove Krak, Kraks Blaa Bog, 1910.
 Niels Bransager og Palle Rosenkrantz, Den danske Regering og Rigsdag 1901: Biografier og Portrætter, Dansk Grafisk Forlag 1901-03. Digitaliseret hos Google Books

Landstingsmedlemmer i 1890'erne
Landstingsmedlemmer i 1900'erne
Personer fra Bornholm
Sognerådsformænd fra Danmark
Landmænd fra Danmark
Personer i Kraks Blå Bog (afdøde)
Landstingsmedlemmer fra Venstre
Kommunalbestyrelsesmedlemmer fra Venstre
Landinspektører
Edvard Rambusch

Edvard Johan Carl Rambusch (7. maj 1846 i Korsør – 3. januar 1934 på Atlanterhavet) var en dansk officer og politiker, bror til Hartvig Rambusch.

Han var søn af fhv. stationsforstander C.A.G. Rambusch (død 1910) og hustru Helene f. Wetehe (død 1892). Han tog præliminæreksamen fra Slesvig Domskole 1863; var telegrafist 1863-74, officersaspirant 1864; ved Landvæsenet 1864-68; korporal 1869; sekondløjtnant 1870; premierløjtnant i Ingeniørkorpset 1874; kaptajn 1883. Han tog afsked 1893 som karakteriseret oberstløjtnant.

Han var revisor i et handelshus 1898-1908, Landstingsmand for 1. Kreds fra 1903 til 1918, medlem af Centralkomiteen fra 1904, af kredsbestyrelsen for Højres Arbejder- og Vælgerforenings 5. kreds (formand fra 1908), bestyrelsesmedlem i Københavns konservative Vælgerforenings 5. (senere 4.) kreds 1890-1919, formand 1908-10, æresmedlem 1919, medlem af komitéen for Garderhøjfortet; Correspondent honoraire for Academie d'Aérastation Méteorologique 1887 og Ridder af Dannebrog.

Han har konstrueret et felttelefonapparat, en blinklanterne til signalisering om natten samt indført en del mindre forbedringer af hærens telegraf- og signalmateriel; forestået organisationen af kystsignal- og udkigstjeneste samt luftballontjeneste i hæren; har forestået opførelsen af Fortunfortet, Bagsværdfortet og Hvidøre Batteri m.m.

Han skrev talrige afhandlinger i blade, tidsskrifter og konversationsleksika ; har holdt et stort antal foredrag om militære, historiske og tekniske emner. Han var medejer af hedeplantagen Lerkenfeldts Bjerge og aktiv i den politiske sag for opdyrkningen af heden. Der blev rejst en mindesten 1927 for hans indsats i dette regi. I 2009 sendte DR et radioprogram om den mangefacetterede person Rambusch.

Han var gift med Julie Theodora f. Kjeldsen, f. 28. december 1843 på Lerkenfeldt, d. 20. maj 1916 i København, datter af godsejer Mathias Kjeldsen (død 1880) og Hustru Melk f. Faurschou (død 1896).
Hendes gravsten fik denne inskription: I Strid Du var mig Seirens Løn. Mod Tvivl min faste Borg. I Aandens Færd min Muse Skjøn. Min bedste Trøst i Sorg. Ægteparrets gravsted findes på Garnisons Kirkegård i København.

Han døde på Atlanterhavet ombord på motorskibet Milwaukee  under sejlads mellem Funchal og Hamburg efter en rejse til Madeira.

Udgivelser 
 Vort Værn (Forsvarets Historie 1864-84)
 Spørgsmaal og Svar vedrørende Forsvarssagen
 Folkevæbning og Militarisme
 Luftballoner og Luftsejlads, Ved Udvalget for Folkeoplysnings Fremme i kommission hos G. E. C. Gads forlag 1893

Noter

Kilder 
 Kraks Blå Bog 1910 og 1929

Eksterne henvisninger 
 

Landstingsmedlemmer fra Højre (1881-1915)
Landstingsmedlemmer i 1900'erne
Landstingsmedlemmer i 1910'erne
Riddere af Dannebrog
Personer fra Korsør
Faglitterære forfattere fra Danmark
Ingeniørofficerer fra Danmark
Personer i Kraks Blå Bog (afdøde)
Personer i Dansk Biografisk Leksikon
Edvard
Dansksprogede forfattere fra Danmark
Niels Rasmussen (Højre)

Niels Rasmussen (12. august 1854 i Veksø – 1. marts 1921) var direktør og politiker.

Han var søn af tømrermester Rasmus Jensen og hustru Ane Marie f. Nielsen. Han blev murersvend 1878: mester 1882; repræsentant i Murerlavet 1890-94, revisor 1892-94, bisidder 1894-1901, medstifter af Dansk Arbejdsgiver- og Mesterforening 1898 og medlem af dens hovedbestyrelse til 1901: tidligere formand i repræsentantskabet for Arbejderforeningen af 1860, medlem af Kommissionen til bedømmelse af svendeprøver, af Arbejderforsikringsrådet og af Tyendekommissionen ; direktør i Grundejernes Hypotekforretning; medlem af Grundejerbankens tilsynsråd og af bestyrelsen for A/S Chr. d. IX's Gade; i bestyrelsen for Rejsestipendieforeningen. Han var Landstingsmand for København fra 1903, valgt for Højre.

Han var gift med Wenzeltine Emilie Marie f. Ostermann, f. 29. december 1854 i København.

Kilder 
 Kraks Blå Bog 1910

Erhvervsfolk fra Danmark
Landstingsmedlemmer i 1900'erne
Landstingsmedlemmer i 1910'erne
Landstingsmedlemmer i 1920'erne
Landstingsmedlemmer fra Højre (1881-1915)
Murere fra Danmark
Personer i Kraks Blå Bog (afdøde)
Foreningsformænd fra Danmark
Kreditforeningsdirektører fra Danmark
Christian Ravn (1853-1911)

Christian Ravn (26. april 1853 på Sjølundgård, Sjølund – 27. januar 1911) var gårdejer og politiker.

Han var søn af landstingsmand Nis Jensen Ravn og hustru Hanne f. Lund (død 1899). Han blev student i Odense 1871, var ved Landvæsenet og blev forpagter af slægtsgården (siden 1650) 1881, ejer 1893.

Ravn var medlem af Landstinget fra 1908 (Venstrereformpartiet), formand i bankrådet for Kolding Folkebank og for skatterådet for Kolding Skattekreds, medlem af bestyrelsen for Kolding Andelsslagteri og af Historisk Samfund for Vejle Amt.

Han er begravet på Vejstrup Kirkegård.

Noter

Kilder 
 Kraks Blå Bog 1910

Landstingsmedlemmer fra Venstre
Landstingsmedlemmer i 1900'erne
Landstingsmedlemmer i 1910'erne
Landmænd fra Danmark
Personer i Kraks Blå Bog (afdøde)
Andreas Rosager

Andreas Rosager (15. oktober 1850 i Vejstrup – 22. februar 1924) var en dansk gårdejer og politiker, fætter til Hans Peter Hansen.

Han var søn af gårdejer, landstingsmand Christen Hansen Rosager. Han var på ophold på Vejstrup og Rødkilde Højskoler: overtog 1879 sin fædregård i forpagtning, senere som ejendom. han var Folketingsmand for Kværndrup (Gudme-)kredsen fra 1890-1909 for Venstrereformpartiet. Han sad i Finansudvalget fra 1898, fra 1901 som dets sekretær.

Rosager var i bestyrelsen for Dansk Landbrugsmuseum og medlem af administrations-kommissionen for Baroniet Scheelenborg.

Kilder og eksterne henvisninger 
 Kraks Blå Bog 1910
 Fynhistorie.dk

Personer fra Fyn
Tidligere folketingsmedlemmer fra Venstre
Folketingsmedlemmer i 1890'erne
Folketingsmedlemmer i 1900'erne
Landmænd fra Danmark
Personer i Kraks Blå Bog (afdøde)
Christen Hansen Rosager

Christen Hansen Rosager (19. december 1811 i Vejstrup – 18. februar 1901 i Vejstrup) var gårdmand og politiker, bror til Niels Hansen.

Hans forældre var gårdmand og politiker Hans Christensen og hustru Ane Nielsdatter. Han fik bevilling til navneforandring til Rosager den 23. maj 1879. Han var sognefoged og medlem af Landstinget for Venstre i tidsrummet 1859-1866 og var blandt dem, der stemte nej til den reviderede Grundlov af 1866.

Han blev gift 28. oktober 1837 med Maren Nielsdatter og far til Andreas Rosager, der var ud af en børneflok på 6 børn. Han er begravet i Vejstrup.

Landstingsmedlemmer i 1860'erne
Landstingsmedlemmer fra Venstre
Personer fra Fyn
Landmænd fra Danmark
Landstingsmedlemmer i 1850'erne
Jørgen Christian Sørensen

Jørgen Christian Sørensen (26. marts 1836 i Brøndbyvester – 1. marts 1915) var proprietær og politiker.

Han var søn af gårdejer Søren Jørgensen, var på ophold på Grundtvigs Højskole; fra 1857 Indehaver af sin nuværende ejendom; formand for Brøndbyvester Skyttekreds i 35 år, for Brøndbyvester Asyl (fra 1871); medlem af Københavns Amtsråd 1871; medlem af Landstinget 1891-1906, repræsentant i Kreditforeningen af Grundejere i de danske Østifter; medlem af Landvæsenskommissionen for Københavns Amtsrådsdistrikt fra 1874, af Ekspropriationskommissionen vedrørende Grundes Afståelse til Vandanlæg og af Vandafledningskommissionen samt formand for repræsentantskabet for Frederiksberg og Omegns Sparekasse fra 1894.

Kilder 
 Kraks Blå Bog 1910

Landstingsmedlemmer i 1890'erne
Landstingsmedlemmer i 1900'erne
Amtsrådsmedlemmer
Proprietærer fra Danmark
Personer i Kraks Blå Bog (afdøde)
N.R. Sørensen-Egaa

Niels Rasmussen Sørensen(-Egaa) (4. august 1847 i Egå – 4. april 1929) var en dansk gårdejer og politiker.

Han var søn af gårdejer Sørensen; gift m. Johanne Marie Sørensen(-Egaa), f. 2. december 1850 i Elsted. Han var på ophold på Viby og Testrup Højskoler; ejer af gården Sølyst i Egå til 1907, valgt medlem af Landstinget 1898-1906, kongevalgt 1907 (fra Venstrereformpartiet).

Kilder 

 N. R. Sørensen (Egaa) - Den danske Regering og Rigsdag 1901: Biografier og Portrætter
 

Landstingsmedlemmer i 1890'erne
Landstingsmedlemmer i 1900'erne
Landstingsmedlemmer i 1910'erne
Landstingsmedlemmer fra Venstre
Landstingsmedlemmer i 1920'erne
Landmænd fra Danmark
Jens Sørensen-Saksager

Jens Sørensen-Saksager (31. marts 1849 i Hasseris ved Aalborg – 18. april 1934 i Vrå) var en dansk gårdejer, direktør og politiker.

Han var søn af gårdejer Søren Jensen og Hustru Margrethe f. Nørgaard. Han var sognerådsformand 1878-82; medlem af Hjørring Amtsråd 1883-1907; skoledirektionsmedlem fra 1901; i bestyrelsen for Hjørring Amts Landboforening 1882. 1907, de sidste 11 år som formand; formand for Hjørring Andelsslagteri; vurderingsformand for Viborg Kreditforening 1879-89, næstformand i sammes repræsentantskab fra 1905, formand 1911, medlem af direktionen fra 1913, ekspropriationskommissionsmedlem ved tre jernbaneanlæg i Vendsyssel, formand i Kommissionen angående Jordlodder til Landarbejdere i Hjørring Amt fra 1899; landvæsenskommissær fra 1889; medlem af Bestyrelsen for Udlån af offentlige Midler fra 1889 til 1913; medlem af Hingsteskuekommissionen for Hjørring Amt fra 1905, formand fra 1912; næstformand i Foreningen af jydske Landboforeninger; medlem af Det kgl. danske Landhusholdningsselskabs bestyrelsesråd; formand for De samvirkende danske Andelsslagterier, medlem af Andelsudvalget, repræsentant for Landbygningernes alm. Brandforsikring 1903-27, repræsentant i Hedeselskabet fra 1910, i repræsentantskabet og forretningsudvalget for Hjørring Laane- og Diskontobank fra 1921, i bestyrelsen for Dansk Eksportforening samt Landstingsmand fra 1905 til 1914 (for Venstre). Han var Ridder af Dannebrog og Dannebrogsmand.

Han var gift med Johanne f. Rasmussen, f. 30. november i Budolfi Landsogn.

Kilder 

 
 

Landstingsmedlemmer fra Venstre
Landstingsmedlemmer i 1900'erne
Landstingsmedlemmer i 1910'erne
Kommunalbestyrelsesmedlemmer fra Venstre
Amtsrådsmedlemmer fra Venstre
Erhvervsfolk fra Danmark
Riddere af Dannebrog
Kreditforeningsdirektører fra Danmark
Sognerådsformænd fra Danmark
Elisabeth Jansson

Elisabeth Jansson (født: 10. februar 1976) er en svensk mezzosopran, som fra 2009 har været ansat på Det Kongelige Teater. 

Jansson har studeret på Richard Strauss Konservatorium i München og Royal Academy of Music i London.

Roller 
Jansson har bl.a. haft roller på Det Kongelige Teater som:
 Dorabella i Mozart's Così fan tutte
 Caroline Matilde i Holten's Livlægens Besøg
 Octavian i Strauss' Rosenkavaleren
 Titelrollen i Bizet's Carmen
 Cherubino i Mozart's Figaros Bryllup
 Rosina i Rossini's Barberen i Sevilla
 Mélisande i Debussy's Pelléas og Mélisande
 Miranda i Adés' Stormen
 Suzuki i Puccinis Madame Butterfly

Ekstern henvisning og kilde 
 Elisabeth Jansson (dansk)
 Elisabeth Jansson, biografi (engelsk) 

Operasangere fra Sverige
BALTRON

Den baltiske eskadre (engelsk: Baltic Squadron, normalt omtalt BALTRON) er en international minerydningsgruppe, der består af de tre baltiske lande, Estland, Letland og Litauen i Østersøen.

BALTRON består af to minerydningsenheder, der hver er aktive i eskadren i mindst seks måneder af gangen. Eskadren er underlagt en stab, der bemandes af folk fra alle tre lande, og har hovedkvarter i Tallinn. Målet er at forbedre koordinationen mellem de tre landes flåder og stater og gennemføre fælles minerydningsoperationer, og fra 2004 (da landene blev medlem af NATO) også at øge samarbejdet med andre lande, heriblandt gennemføre NATO-øvelser og operationer.

BALTRON er ofte tilmeldt NATO's 1. minerydningsgruppe (Standing NATO Response Force Mine Countermeasure Group 1.) og bidrager ofte med skibe, dykkere og udstyr.

Historie 

I 1995 afholdt de baltiske stater den første fælles flådeøvelse Amber Sea 95, og den er siden blevet en årlig tilbagevendende øvelse.

Den 12. oktober 1996 meddelte forsvarsministrene fra Estland, Letland og Litauen at man ville oprette en fælles minerydningsgruppen på tværs af de nationale mariner. Den 16. april 1998 underskrev regeringerne for de baltiske stater det officielle oprettelsesdokument i Riga. BALTRON blev oprettet den 28. august 1998 med hovedkvarter i Tallinn.

Den 12. juni 1998 i Bruxelles blev NATO-medlemsstaterne Belgien, Danmark, Tyskland, Storbritannien, Holland og Norge og landene Finland, Polen (NATO-medlem fra 1999) og Sverige enige om at støtte den baltiske minerydningsgruppe, og at Tyskland ville stå for koordineringen.

Tyskland leverede i oktober 2000 to minerydningsfartøjer af Lindau-Klassen til Estland. Danmark leverede ligeledes kommando- og støtteskibet ENS Admiral Pitka (A230), det tidligere inspektionsskib HDMS Beskytteren (F340). I 2006 overdrog Danmark endvidere ENS Tasuja (A432) som var den tidligere HDMS Lindormen (N43), som nu bliver brugt som dykkerskib.

I september 2001 blev et uddannelsescenter for minedykkere oprettet i Liepāja.

Kilder, referencer og eksterne links 
 Estlands forsvar: BALTRON  

NATO
Etableret i 1995
Eskadrer
Puk Elgård

Puk Elgård (født Marianne Puk Elgård Nielsen den 3. februar 1968 i Hørsholm) er en dansk journalist, radio- og TV-vært samt forfatter. Hun er bl.a. kendt fra tv-programmerne By på skrump, Her er dit liv, Aftenshowet og Puk og Herman på DR1. Hun arbejder i dag som vært på weekendudgaven af TV 2 programmet Go' morgen Danmark.

Karriere 
Puk Elgård debuterede på TV i 1995 i børneprogrammet Børne1eren på DR1. I 1999 blev hun ansat på TV2 som vært på quizshowet Hvem er hvem?. Puk Elgård arbejdede på TV2 indtil 2003, hvor hun vendte tilbage til DR1. Her arbejdede hun indtil 2006 som vært på programmerne Flytteklar, Vinterklar, Hokus Krokus, Hjem til hvem, Se det summer, Uventet besøg og Dagens Danmark. Fra 2014 har Puk Elgård været vært på Go' Morgen Danmark (TV2). I 2006 modtog hun Volmer-Sørensens mindelegat, der bliver givet til personligheder indenfor den folkelige underholdning. Samme år blev hun vært på radioprogrammet Formiddag på 4'eren på P4. Puk Elgård blev i august 2009 en af værterne i Aftenshowet på DR1. I 2011 modtog hun Billedbladets pris som årets bedste kvindelige tv-vært. Og ligeledes i 2011 modtog hun tv-branchens egen pris TV-prisen, som årets bedste kvindelige tv-vært. I 2017 modtog Puk Elgård Billedbladets pris TV-guld for Årets kvindelige underholdningsvært.

I 2008 debuterede hun som forfatter med biografien Ellen i Pilehuset. 

Siden 2012 har Puk Elgård været redaktør af brevkassen Kære Puk i Familiejournalen.

Puk Elgård tiltrådte den 1. juni 2022 som forkvinde for Børnerådet og trådte tilbage i november samme år.

Privatliv 
Hun er opvokset i Elbæk ved Horsens. Hendes forældre havde en datter ved navn Pia, der døde i en alder af syv år af nyresvigt. Forældrene Flemming og Ruth udviklede efterfølgende et misbrug af alkohol og piller og havde begge angst. Elgård udviklede ligeledes angst, men har gået i behandling for lidelsen. 

Hendes bror er Tv-værten Claus Elgaard. Puk Elgård danner par og har barn med den tidligere jægersoldat, Lothar Friis.

I 2010 kom det frem i tv-programmet Ved du hvem du er? på DR1, at Puk Elgård er slægtning til den kendte søfarer Vitus Bering.

Filmografi 
Aftenshowet (2009-2013)
Ved du hvem du er? (2010)
By på skrump
Flytteklar
Vinterklar
Hokus Krokus
Hjem til hvem
Se det summer
Uventet besøg
Dagens Danmark
GO' Morgen Danmark (2014 - )
Den store Mission (2000)

Bibliografi 
Ellen i Pilehuset (2008)
Se mor, jeg danser (2019, selvbiografi)

Referencer

Eksterne henvisninger 
 

Tv-værter fra Danmark
Biografiforfattere fra Danmark
Personer fra Hørsholm
Personer i Kraks Blå Bog
Dansksprogede forfattere fra Danmark
Grand Prix de Fourmies

Grand Prix de Fourmies er en årligt landevejscykelløb i den franske kommune Fourmies, Nord, Nord-Pas-de-Calais.

Løbet finder sted i midten af september måned.

Løbet afvikles som et endagsløb. I 1960 – 1962, 1972 og 1973, blev der gjort forsøg med to-etaper.
Siden 2020 har løbet været en del af UCI ProSeries.

Grand Prix de Fourmies blev afviklet første gang i 1928, hvor vinderen var franskmanden Albert Barthélémy, som sammen med belgieren Jean-Luc Vandenbroucke, har vundet løbet tre gange.

Vindere

Ekstern henvisning 
 

 
Etableret i 1928
Rotator (album)

Rotator er det andet studiealbum fra den danske musikgruppe Dizzy Mizz Lizzy.

Spor 

Album fra 1996
Dizzy Mizz Lizzy-album
Julius Blom

Julius Andreas Blom (29. november 1815 i København – 14. juni 1900 i Springforbi) var en dansk tømrermester og etatsråd.

Han er søn af murermester Thomas Blom og Ingeborg Cathrine født Carstensen. Efter at have gået på Efterslægtselskabets Skole kom han efter sin konfirmation (1830) i tømrerlære og blev svend i 1833. I sine derpå følgende otte svendeår var han et halvt år i udlandet. 1841 blev han tømrermester i København og har som sådan udfoldet stor virksomhed. Allerede som svend indtrådte han i byens brandkorps og avancerede her fra underbrandmester (1835) til vicebrandmajor (1859); 1868 blev han konstitueret som brandmajor, hvad han var, til loven af 15. maj 1868 om Københavns Brandvæsens omorganisation trådte i virksomhed i sommeren 1870. Ved sin afgang blev han på grund af sine fortjenester af brandvæsenet udnævnt til etatsråd. Han var også Kommandør af 2. grad af Dannebrog og Dannebrogsmand.

Fra 1849-55 var han medlem af Københavns Borgerrepræsentation, 1859 blev han meddirektør i Sparekassen for Kjøbenhavn og Omegn, og fra 1870-85 var han meddirektør i Kjøbenhavns Brandforsikrings-Societet, foruden at han har været og er medstifter og medbestyrer i en række foreninger og institutioner som f.eks. Københavns Sygehjem (1859), Nye danske Brandforsikrings-Selskab (1864), Stiftelsen for gamle Håndværksmestre, Diakonissestiftelsen, Trøstens Bolig, Kjøbenhavns Sporvejsselskab, Rysenstens Søbadeanstalt osv. 26. juni 1846 ægtede han Caroline Frederikke Funch, datter af urtekræmmer Funch.

Julius Bloms Gade på Nørrebro er opkaldt efter ham.

Personer fra København
Medlemmer af Københavns Borgerrepræsentation i 1800-tallet
Kommandører af Dannebrog
Erhvervsfolk fra Danmark
Tømrere fra Danmark
Personer i Dansk Biografisk Leksikon
Bankdirektører fra Danmark
Forsikringsdirektører fra Danmark
Brandfolk fra Danmark
Bolivarianske revolution

Den bolivarianske revolution refererer til en social bevægelse og politisk proces i Venezuela, og andre dele af latinamerika under ledelse af Venezuelas socialistiske præsident Hugo Chávez. Den "bolivarianske revolution" er opkaldt efter Simón Bolívar, en tidligere Venezuelansk revolutionær leder fra det 19. århundrede. Ifølge Hugo Chávez og andre tilhængere af den bolivarianske revolution, har den til formål at opbygge en massebevægelse til at gennemføre socialisme og bolivarianisme – demokrati, økonomisk uafhængighed, en retfærdig fordeling af samfundets goder, og en stopper for korruption.

Eksterne links 
 Hugo Chávez og den ’bolivariske revolution’ i Venezuela- Baggrund, analyser og venstrefløjs-diskussion af udviklingen i Venezuela.(På Modkraft.dk)

Venezuela
Sydamerika
Revolutioner
Asserballe

Asserballe er en landsby på Als med . Asserballe er beliggende fem kilometer syd for Fynshav, seks kilometer øst for Augustenborg og 13 kilometer nordøst for Sønderborg. Byen tilhører Sønderborg Kommune og er beliggende i Region Syddanmark. Den hører til Asserballe Sogn.

Byen er bl.a. kendt, fordi forfatteren Herman Bang blev født der i 1857. Hans roman Tine foregår i Asserballe, hvor Bangs fødegård, præstegården, er scene for en stor del af romanens handling. Præstegården ligger endnu i byen og kan ses fra hovedvejen.

Af attraktioner kan opleves Asserballe Kirke, Als GoKart Center og Høgebjerg, der ligger 1 km fra Asserballe, og som med sine 81 meter er Als' højeste punkt.

Referencer

Ekstern henvisning 

Byer på Als
Byer og bydele med genforeningssten
Flemming Kaul

Flemming Kaul (født 5. marts 1955) er en dansk arkæolog, ansat som museumsinspektør ved Nationalmuseet siden 1986.
Han har specielt beskæftiget sig med megalitgrave og har skrevet flere bøger og artikler inden for sit område.

I 2007 modtog Kaul den international anerkendte Erik Westerby-prisen for sin forskningsindsats.

Forfatterskab 
 Flemming Kaul: "Sølvkarret" (kronik i Skalk 1991 nr. 5, s. 13-23)
 Flemming Kaul: "Trivselstegnet" (Skalk nr 3, 1994; s. 11-15)
 
 Flemming Kaul: "I østen stiger solen op" (kronik i Skalk nr 5, 1999; s. 20-30) 
 Flemming Kaul: "Solsymbolet" (Skalk nr 6, 2000; s. 28-31)
 Flemming Kaul: "Åndeligt opbrud" (kronik i Skalk nr 6, 2003; s. 29-25)
 Flemming Kaul: "Den sælsomme himmelskive fra Nebra" (Skalk nr 6, 2003; s. 26-27)
 Flemming Kaul: "Den bornholmske flåde" (kronik i Skalk nr 3, 2005; s. 20-29)
 
 Flemming Kaul: "Figurkedler" (Skalk nr 4, 2006; s. 5-8)
 Flemming Kaul (sammen med Klavs Randsborg): "Hurtige vogne" (Skalk nr 2, 2008; s. 3-7)
 Flemming Kaul: "Hjelme af træ" (Skalk nr 1, 2011; s. 3-7) 
 Flemming Kaul: "En enøjet kriger?" (kronik i Skalk nr 1, 2011; s. 8)
 Flemming Kaul: "Ideer på vandring" (kronik i Skalk nr 3, 2014; s. 14-23)

Hædersbevisninger 
 2010: Ridderkorset af Dannebrogordenen

Henvisninger 

Arkæologer fra Danmark
Riddere af Dannebrog
Ansatte ved Nationalmuseet
Faglitterære forfattere fra Danmark
Danskere i 1900-tallet
Danskere i 2000-tallet